हैदराबाद: गोदाम में लगी भीषण आग, 11 लोग जिंदा जले, सभी बिहार के रहने वाले
कबाड़ के गोदाम में 12 लोग मौजूद थे। इनमें से 11 लोगों की मौत हो गई, जबकि 1 को जिंदा बचा लिया गया है। हालांकि आग कि वजह शॉर्ट सर्किट बताई जा रही है, लेकिन पुलिस मामले की जांच कर रही है।
तेलंगाना: हैदराबाद के बोयागुड़ा इलाके में एक कबाड़ के गोदाम में आग लगने से 11 लोग जिंदा जल गए। मरने वाले सभी बिहार के थे और यहां कबाड़ के गोदाम में काम करते थे। अभी आग लगने की वजह शॉर्ट सर्किट बताई जा रही है। समाचार एजेंसी एएनआई के मुताबिक गांधी नगर एसएचओ मोहन राव ने बताया कि गोदाम में 12 लोग मौजूद थे। इनमें से 11  लोगों की मौत हो गई, जबकि 1 को जिंदा बचा लिया गया है। DRF रेस्क्यू में जुटी है। हालांकि आग कि वजह शॉर्ट सर्किट बताई जा रही है, लेकिन पुलिस मामले की जांच कर रही है। हैदराबाद डीसीपी सेंट्रल जोन ने बताया कि आग पर काबू पा लिया गया है। शवों का पोस्टमॉर्टम और आगे की कार्रवाई होगी। मारे गए सभी लोग बिहार के रहने वाले हैं।